KIRJALLINEN KYSYMYS P-2005/00

esittäjä(t): Adriana Poli Bortone (UEN) komissiolle

(16. kesäkuuta 2000)

Aihe: Vuoden 1997 laki N:o 196 ja Treu-paketti

Euroopan yhteisöjen virallisessa lehdessä(1) julkaistiin komission 11. toukokuuta 1999 tehty päätös (2000/128/EY), joka koski Italialle myönnettyjä tukia työllisyyden edistämiseen koulutus- ja työsopimusten avulla. Tämä koski marraskuun 1995 jälkeen solmittuja määräaikaisia sopimuksia ja näiden sopimusten muuttamista väliaikaisiksi sopimuksiksi 24. kesäkuuta 1997 annetun lain N:o 196 ja sen 15 artiklan nojalla (Treu-paketti). Etelä-Italia on yksi Euroopan alueista, joilla työttömyysaste on erittäin korkea. Etelä-Italiassa on kuitenkin lukuisia yrityksiä, jotka ovat solmineet sekä koulutus- että työsopimuksia marraskuun 1995 jälkeen Italian lain perusteella (laki 863/84). Tässä laissa säädettiin osallistumisvaatimuksista ja täytäntöönpanotoimista, jotka poikkeavat komission esittämistä. Näin ollen edellä mainittuja yrityksiä rangaistaisiin ankarasti pelkästään siksi, että ne ovat noudattaneet Italian lainsäädäntöä. Näille yrityksille viimeisten 15 vuoden aikana maksettujen tukien jälkikäteen periminen johtaisi niiden varmaan konkurssiin ja tuhansien työpaikkojen menettämiseen.

Mihin toimiin komissio aikoo ryhtyä torjuakseen Etelä-Italian yrityksille mahdollisesti aiheutuvat vahingot?

(1) EYVL L 42, 15.2.2000.

Mario Montin komission puolesta antama vastaus

(18. heinäkuuta 2000)

Komissio on todennut työllisyyden edistämiseen tähtäävistä Italian tukitoimenpiteistä 11 päivänä toukokuuta 1999 tekemässään päätöksessä(2000/128/EY)(1), että työllisyyden edistämiseen tähtäävät koulutus- ja työsopimukset soveltuvat yhteismarkkinoille vain jos niiden avulla luodaan tuensaajayritykseen uusia työpaikkoja sellaisille työntekijöille, jotka eivät aiemmin olleet saaneet työtä tai jotka olivat menettäneet edellisen työpaikkansa, tai jos niiden avulla työllistetään henkilöitä, joilla on erityisiä vaikeuksia päästä työmarkkinoille tai palata sinne. Tuki koulutus- ja työsopimusten muuttamiseen toistaiseksi voimassa oleviksi sopimuksiksi soveltuu komission mukaan yhteismarkkinoille, jos se täyttää työpaikkojen nettoluomista koskevan edellytyksen eli jos yrityksen vakinaisen henkilöstön määrä lisääntyy.

Sen sijaan komissio katsoo, että silloin kun työllistämistä on tuettu koulutus- ja työsopimusten avulla tai tukemalla näiden sopimusten muuttamista toistaiseksi voimassa oleviksi sopimuksiksi, mutta edellä mainitut edellytykset eivät täyty, tuet eivät sovellu yhteismarkkinoille, minkä vuoksi ne on perittävä takaisin tuensaajilta, jotta kilpailutilanne voidaan palauttaa sellaiseksi kuin se oli ennen kuin yhteisön sisäiseen kauppaan vaikuttanut ja kilpailua vääristänyt sääntöjenvastainen tuki myönnettiin.

Komissio on edellä tarkoitettua tukijärjestelmää koskevassa päätöksessään ottanut huomioon Etelä-Italian taloudellisen ja työllisyystilanteen erityispiirteet.

Kun tuki todetaan yhteismarkkinoille soveltumattomaksi, EY:n perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetussa neuvoston asetuksessa (EY) N:o 659/1999(2) säädetään, että sääntöjenvastaista tukea koskevissa kielteisissä päätöksissä komissio vaatii asianomaista jäsenvaltiota toteuttamaan kaikki tarpeelliset toimenpiteet tuen perimiseksi takaisin tuensaajalta.

(1) EYVL L 42, 15.2.2000.

(2) EYVL L 83, 27.3.1999.